Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 106 став 2 и став 3 од Законот за општата управна постапка (“Службен весник на Република Македонија“ бр.124/2015), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Здружение на новинарите на Македонија (ЗНМ), поднесена преку Милан Спировски од Скопје, против Државната изборна комисија, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на \_\_.\_\_.2022 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Здружение на новинарите на Македонија (ЗНМ), поднесена преку Милан Спировски од Скопје, против Државната изборна комисија, заведена во архивата на Агенцијата под бр.08-132 од 20.04.2022 година по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Здружение на новинарите на Македонија (ЗНМ) како што се наведува во Жалбата на 28.03.2022 година поднело Барање за пристап до информации од јавен карактер до Државната изборна комисија, со кое побарало по електронска пошта да му се достави фотокопија од следните информации:

„- Листа на онлајн медиуми (интернет портали) кои биле пријавени за платена политичка програма (ППР) на последните локални избори,

* Ценовници од сите пријавени онлајн медиуми (интернет портали) за ППР за последните локални избори,
* Фактури за исплата за учество во ППР од стран на онлајн медиуми (интернет портали) за последните локални избори и
* Сумарен податок колку јавни пари од која политичка партија или друг субјект во кој онлајн медиум (интернет портал) е исплатено по основ ППР за последните локални избори.“

 Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-132 од 20.04.2022 година.

 Агенцијата со допис бр.08-132 од 20.04.2022 година, преку е-маил ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

 Имателот на информации на 28.04.2022 година до Агенцијата по електронски пат достави Одговор на жалба бр.03-757/4 од 28.04.2022 година, заведен во Агенцијата под бр.08-132.

На 05.05.2022 година, Барателот на информации преку е-маил ја извести Агенцијата дека: „.... во однос на жалбата која ја поднесовме до вас на 19.04.2022 во врска со барани информации од Државната изборна комисија (ДИК) ја повлекуваме, бидејќи во меѓувреме ни ги доставија потребните информации“.

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр.08-132.

 **Директор,**

 **Пламенка Бојчева**